Forsvaret om sjokkvideoen: Kan få konsekvenser for norske soldater
En video publisert på nettstedet YouTube som viser det som skal være amerikanske soldater som urinerer på lik av Taliban-opprørere skaper store overskrifter verden rundt. Pentagon har ennå ikke fastslått om videoen er ekte, men talsmann John Kirby sier at det filmen viser, «uansett er motbydelig oppførsel som er uakseptabel for alle i uniform». - Den gjorde meg kvalm, sier han og gjør det klart at saken er under etterforskning. Det er enda ikke klart hvem som postet videoen eller hvem som blir filmet eller hvor soldatene befinner seg. Representanter fra den amerikanske marinen mener hendelsen kan være å betrakte som krigsforbrytelser.John Espen Lien, kommunikasjonssjef ved Forsvarets operative hovedkvarter, sier til VG Nett at Forsvaret tidligere har sett at kritikkverdig oppførsel som har blitt offentliggjort har ført til lokale reaksjoner i Afghanistan. - Det er vanskelig å si om dette vil ha noe å si for sikkerhetssituasjonen til de norske soldatene, men det er i alle fall ikke positivt at slike ting skjer, sier Lien. Sikkerhetssituasjonen til de norske soldatene vurderes kontinuerlig, og Forsvaret vil derfor ikke sette i verk ekstra tiltak før det kommer eventuelle reaksjoner fra Taliban og opprørere på videoen. KOMMENTAR: Grisete oppførsel!- Vi forholder oss til de resultatene vi får av vurderingene som gjøres. Hvis det viser seg at man registrerer en negativ utvikling, så vil det kunne ha en betydning, sier han. Internettilgangen i området hvor de norske soldatene oppholder seg er ikke allemannseie, og Lien tror derfor ikke at videoen nødvendigvis trenger å få store konsekvenser. Han tror allikevel det kan bidra til en generell endring i motstanden og holdningene til innsatsstyrkene. - Slik oppførsel fremmer ikke målene man har med Isaf-operasjonen og det er helt åpenbart at det er svært kritikkverdig. Det er klare regler for hvordan man skal opptre og behandle alle med respekt, sier han.Helge Lurås, utenrikspolitisk forsker og Afghanistan-ekspert sier at hans umiddelbare reaksjon er at videoklippet, ikke vil ha noen vesentlig betydning for sikkerhetssituasjonen til de norske soldatene som er stasjonert i Afghanistan. - Dette kan bidra til en antipati mor vestlige soldater generelt, og vil ikke gjøre situasjonen bedre. Vi har sett tidligere episoder som ligner på denne hvor lik har blitt skjendet og brent. For mange afghanere, opprørere og for Taliban vil nok dette ikke være noe nytt, men kun en bekreftelse på den oppfatningen de allerede har, sier Lurås.Han vil være forsiktig med å mene at urinerings-hendelsen vil ha stor betydning for de norske soldatenes situasjon, men tror de norske styrkene og Isaf vil ta forhåndsregler. - De vil nok forberede seg på mulige negative reaksjoner som kan komme. Dette kan motivere til noen demonstrasjoner, og det kan motivere Taliban til å gjøre noen ekstra anslag i en periode. Hva de eventuelt vil foreta seg er vanskelig å si, sier han.Pressevakt i Utenriksdepartementet, Frode Andersen, sier til VG Nett at det er for tidlig å si hvilke konsekvenser den omstridte videoen kan få for de norske soldatene i Afghanistans situasjon i landet. Han mener den norske ambassaden i Kabul har et godt sikkerhetsopplegg. - Der tas det hensyn til hendelser som påvirker sikkerhetssituasjonen. Å kommentere sikkerhetstiltak ut over det er ikke naturlig, sier Andersen.Stabsprest og ansvarlig for etikk ved Forsvarets høyskole, Tor Arne Berntsen, mener videoen er dramatisk og alvorlig. - Dette er alt vi oppfatter som feil i krig. Å behandle fiender og motstandere på en verdig måte er en plikt som er nedfelt i Geneve-konvensjonen. Det er også en del av soldatenes plikt å opptre med respekt i væpnede konflikter, sier han. - Dermed er det også dramatisk nå slike ting skjer. Berntsen mener videoen svekker tilliten hos det afghanske folket til de internasjonale styrkene. Han mener også at publiseringen av videoen truer hele oppdraget i Afghanistans legitimitet.- Erfaring fra tidligere er at slike hendelser kan brukes og utnyttes i Afghanistan for å heve motstanden mot de internasjonale styrkene. Etter koranbrenningen i 2006 fikk det konsekvenser i Meymaneh, og i fjor da Siri Skare ble drept, sier han. Norske soldater får opplæring i hvordan man skal opptre i møte med fienden og døden. - I norsk sammenheng er man veldig fokusert på dette. Ivaretakelse og menneskeverd er sentrale verdier for soldatene. Dette bryter fundamentalt med kodeksen til både det norske og det amerikanske forsvaret. Stabspresten sier at de amerikanske soldatene vil bli stilt for militærrett for så å få avskjed i unåde.En talsperson for Taliban uttalte til BBC at gruppen fordømmer denne handlingen og at dette ikke er å betrakte som en menneskelig handling. - Det er en vill handling som er for skamfull til å snakke om.
Videoen der amerikanske soldater urinerer på lik av Taliban-opprørere kan påvirke situasjonen til de norske soldatene i Afghanistan, tror Forsvaret.